ગુજરાતી સમાચાર: ગુજરાત કેડરના દબંગ IPS ઓફિસર રજનીશ રાયે રાજીનામું આપ્યું | Ips Officer Rajnish Rai Resigns From Service - Other | I Am Gujarat
Gujarati News Other ગુજરાત કેડરના દબંગ IPS ઓફિસર રજનીશ રાયે રાજીનામું આપ્યું
ગુજરાત કેડરના દબંગ IPS ઓફિસર રજનીશ રાયે રાજીનામું આપ્યું
Updated: Aug 28, 2018 13:39 pm IST
અમદાવાદ: 1992ની બેંચના ગુજરાત કેડરના આઈપીએસ રજનીશ રાયે રાજીનામું આપ્યું છે. તેમણે અંગત કારણોસર રાજીનામું આપ્યું હોવાનું જાણવા મળ્યું છે. જોકે, આ અહેવાલને હજુ કોઈ સત્તાવાર સમર્થન નથી મળ્યું. રજનીશ રાય સોહરાબુદ્દીન તેમજ તુલસીરામ પ્રજાપતિ ફેક એન્કાઉન્ટર કેસમાં ગુજરાતના સીનિયર આઈપીએસ અધિકારીઓની ધરપકડ કરીને ચર્ચામાં આવ્યા હતા.
રજનીશ રાયના પત્ની વત્સલા વાસુદેવ ગુજરાત કેડરના જ આઈએએસ અધિકારી છે. બે વર્ષની રજા બાદ હાલમાં જ તેમણે સર્વિસ જોઈન કરી છે, અને તેમને તાજેતરમાં જ ઊર્જા વિકાસ નિગમમાં નિમણૂંક અપાઈ છે.
સોહરાબુદ્દીન એન્કાઉન્ટર કેસની તપાસ સીબીઆઈને સોંપાઈ તે પહેલા રજનીશ રાયે વણઝારા, રાજકુમાર પાંડિયન તેમજ ઉદેપુરના તે સમયના એશપી દિનેશ એમ.એન.ની ધરપકડ કરી હતી. જોકે, બાદમાં આ કેસોની તપાસ તેમની પાસેથી લઈને પૂર્વ આઈપીએસ ગીતા જોહરીને સોંપી દેવામાં આવી હતી.
રજનીશ રાય સેન્ટ્રલ ડેપ્યુટેશન પર હતા ત્યારે જ તેમણે રાજીનામું આપ્યાના અહેવાલ છે. તેઓ આંધ્રપ્રદેશમાં સીઆરપીએફમાં ફરજ બજાવી રહ્યા હતા. એવું પણ જાણવા મળી રહ્યું છે કે, તેઓ સેન્ટ્રલ ગવર્મેન્ટના ડેપ્યુટેશન પર હોવાથી તેમણે પોતાનું રાજીનામું ગુજરાત સરકારને બદલે કેન્દ્ર સરકારને મોકલી આપ્યું છે.
ગુજરાત સરકાર સામે શિંગડા ભેરવી ચૂકેલા રાયને 2014માં ઝારખંડમાં યુરેનિયમ કોર્પોરેશન ઓફ ઈન્ડિયા લિમિટેડ (UCIL)ના ચીફ વિજિલન્ટ ઓફિસર બનાવાયા હતા. પોતાના કાર્યકાળ દરમિયાન તેમણે UCILના સીએડી અને ફંક્શનલ ડિરેક્ટર સામે ગેરરીતિના આક્ષેપ કર્યા હતા, અને તેનો રિપોર્ટ પણ તૈયાર કર્યો હતો, અને તેને સીધો CBIને સોંપી દીધો હતો.
જોકે, આમ કરવા બદલ કેન્દ્રિય ગૃહ મંત્રાલયે રાય સામે ચાર્જશીટ કરી હતી. પરંતુ સેન્ટ્રલ એડમિનિસ્ટ્રેટિવ ટ્રિબ્યુનલે રાયને રાહત આપી હતી. ત્યારબાદ 2015માં તેમની ટ્રાન્સફર આસામના શિલોંગમાં કરી દેવાઈ હતી. અહીં તેમને સીઆરપીએફના નોર્થ સેક્ટરના આઈજી બનાવાયા હતા. ત્યારબાદ તેમને આંધ્રપ્રદેશના ચિત્તુરમાં ટ્રાન્સફર કરી સીઆરપીએફ ટ્રેનિંગ સ્કૂલમાં મોકલી દેવાયા હતા.
હૈદરાબાદ જતા પહેલા રાયે આસામમાં 30 માર્ચના રોજ આસામમાં થયેલા એક કથિત ફેક એન્કાઉન્ટર અંગે ખુલાસો કર્યો હતો. ત્યારબાદ આ મામલે કેન્દ્રિય ગૃહ મંત્રાલયે રિટાયર્ડ ડીજી અશોક પ્રસાદનું તપાસપંચ નીમ્યું હતું. જોકે, આ તપાસ પંચે હજુ સુધી પોતાનો આખરી રિપોર્ટ સબમિટ કર્યો નથી.